Bangladeshdagi rohingya-qochqinlar shoshilinch yordamga muhtoj

Bangladeshdagi rohingya-musulmonlariga yordam beruvchi gumanitar tashkilotlarda yaqin olti oyda 1,2 million kishiga yordam berish uchun 434 million dollar kerak bo‘lishi ma'lum qilingan. Aksariyati bolalardan iborat qochqinlarga shoshilinch yordam zarur. DailySabah shu haqida xabar berdi. 
Manbaga ko‘ra, Myanmadagi zo‘ravonliklardan qochgan yarim milliondan ziyod rohingya-musulmonlari Bangladeshdan qo‘nim topgan.
"Rohingya aholisining aksariyati jiddiy jabrlangan va hozir favqulodda murakkab sharoitlarda yashaydi", - dedi BMTning Bangladeshdagi koordinator-rezidenti Robert Uotkin. 
Bangladesh va gumanitar tashkilotlar imkon qadar rohingya-musulmonlariga yordam berishga harakat qilishmoqda. 
BMT Myanmadagi voqealarni etnik tozalashga qiyosladi. Myanma bunday ayblovni inkor etmoqda. Rasmiy Myanmaga ko‘ra, harbiylar 25 avgust kuni 30 politsiyachi va harbiy lagerga uyushtirilgan hujumlar uchun javobgar rohingya musulmonlari bilan kurash olib bormoqda. 
O‘tgan yilning oktabrida ham shunday voqea kuzatilgandi, biroq uning ko‘lami kichikroq bo‘lgan. O‘shanda 87 ming rohingya musulmoni Bangladeshga qochib o‘tgandi. 
Uotkinsning so‘zlariga ko‘ra, qochqinlar oqimi to‘xtamayotgani bois yana 91 ming rohingyani Bangladeshga joylashtirish imkoniyati ko‘rib chiqilmoqda. Ta'kidlanishicha, umumiy reja 1,2 million kishiga mo‘ljallangan.
Ma'lumotlarga ko‘ra, yarim million kishi oziq-ovqat mahsulotlariga ehtiyoj sezmoqda, shu bilan birga yana 100 ming boshpana zarur. Rohingya aholisining yarmidan ko‘pi bolalar bo‘lsa, 24 ming nafari - homilador ayollar - ularning bari yordamga muhtoj. 
"Odamlarning hayoti saqlanib qolishi uchun ommaviy va shoshilinch yordam zarur, - deyiladi tashkilotda. - Ichimlik suvi, sanitariya va gigiyena vositalarisiz kasallik epidemiyasi avj olishi mumkin".